-----------------------------------------------------------------------
  2. ปัจจัยความเสี่ยง

  -----------------------------------------------------------------------

การบริหารความเสี่ยงเป็นปัจจัยสำคัญปัจจัยหนึ่งที่บริษัทฯ และกลุ่มบริษัท
ให้ความสำคัญในการบริหารจัดการเพื่อ ส่งเสริมให้องค์กรเติบโตอย่างยั่งยืน
การบริหารความเสี่ยงทางธุรกิจขององค์กรอยู่ภายใต้การบริหารและกำกับดูแลของคณะกรรมการ
และผู้บริหารผู้มีส่วนเกี่ยวข้องกับการบริหารความเสี่ยงขององค์กร เช่น
คณะกรรมการบริหารความเสี่ยง (Risk Management Committee)
ซึ่งมีการจัดประชุมทุกไตรมาส
เพื่อรายงานความเสี่ยงและติดตามผลการบริหารจัดการตามแผนบรรเทาความเสี่ยง
รวมถึงมีการประชุมของคณะกรรมการ Financial Management Committee
ซึ่งจัดขึ้นเป็นประจำทุกเดือน เพื่อบริหารความเสี่ยงด้านการเงินขององค์กร มีการประชุม
Commodity Risk Management Committee ในการบริหารจัดการความเสี่ยงของราคาถ่าน
ซึ่งเป็นหนึ่งในปัจจัยหลักที่กระทบต่อความสามารถในการทำกำไรของบริษัทฯ
รวมทั้งการรายงานสอบทานการบริหารความเสี่ยงกับคณะกรรมการตรวจสอบภายในของบริษัทฯ
และคณะกรรมบริษัทเป็นประจำทุกๆ ไตรมาส

นอกจากนี้บริษัทฯ ได้ติดตามการดำเนินการให้เป็นไปตามแผนงานปฏิบัติ วิเคราะห์
และบริหารความเสี่ยงในระดับปฏิบัติงาน
เพื่อช่วยให้ความเสี่ยงที่อาจเกิดขึ้นจากทั้งปัจจัยภายในและภายนอก
มีการบริหารจัดการอย่างมีประสิทธิภาพ และควบคุมให้อยู่ในระดับที่ยอมรับได้ ตามนโยบายบริษัทฯ
ที่ให้ความสำคัญต่อการบริหารจัดการความเสี่ยงให้ทันต่อสถานการณ์และแนวโน้มการเปลี่ยนแปลงต่างๆ
ทั้งภายในและภายนอกองค์กรที่เปลี่ยนแปลงไปอย่างรวดเร็ว

2.  ความเสี่ยงด้านกลยุทธ์ (Strategic Risk)

  (ก) ความเสี่ยงจากการไม่สามารถเพิ่มปริมาณถ่านหินสำรองได้

  การกำหนดกลยุทธ์ในการดำเนินธุรกิจ บริษัทฯ
  ไม่เพียงเน้นการสร้างการเติบโตทางธุรกิจอย่างเดียว แต่ยัง
  ให้ความสำคัญต่อการเติบโตอย่างยั่งยืนด้วย จากสถานการณ์เปลี่ยนแปลงของธุรกิจพลังงาน
  ส่งผลให้ราคาถ่านหินมีแนวโน้มปรับลดลงในระยะสั้น บริษัทฯ
  ได้ปรับเปลี่ยนแผนกลยุทธ์ระยะสั้นจากการมุ่งเน้นการขยายธุรกิจเพื่อสร้างมูลค่ามาเป็นแผนแบบ
  “Defensive Mode”(แบบป้องกัน) โดยวัตถุประสงค์การรักษาอัตราการทำกำไร (Profit
  Margin) รักษากระแสเงินสด และอัตราส่วนหนี้สินต่อทุน เพื่อทำให้มั่นใจว่าผลการดำเนินงาน
  และงบดุลของบริษัทฯ มีความมั่นคง และสามารถเติบโตอย่างยั่งยืน บริษัทฯ มีการประเมิน
  วิเคราะห์ และบริหารจัดการความเสี่ยงอย่างต่อเนื่อง
  โดยติดตามทิศทางความเคลื่อนไหวสภาวะความเป็นไปของธุรกิจถ่านหิน ธุรกิจไฟฟ้า
  และธุรกิจอื่นๆ ที่เกี่ยวข้อง และกำหนดแผนกลยุทธ์ระยะยาว โดยบริษัทฯ
  พิจารณาการลงทุนทั้งในสินทรัพย์ที่มีอยู่ และสินทรัพย์ที่อยู่ในระหว่างการพิจารณาเพิ่มเข้ามาใหม่
  เพื่อรักษา0โอกาสในการเข้าลงทุนในธุรกิจนั้นๆ ได้อย่างเหมาะสม
  ให้สามารถรักษามูลค่าของบริษัทฯ
  อีกทั้งพัฒนาศักยภาพของเทคโนโลยีด้านการสำรวจขุดเจาะมากขึ้น
  เพื่อดำเนินการสำรวจหาแหล่งถ่านหินแหล่งใหม่เพิ่มเติมอยู่เสมอ ทั้งนี้เพื่อให้ลูกค้ามั่นใจว่าบริษัทฯ
  สามารถตอบสนองต่อความต้องการด้านพลังงานได้อย่างยั่งยืนในระยะยาว

  (ข) ความเสี่ยงจากการกำหนดแผนกลยุทธ์ที่ไม่เหมาะสมกับสภาพการณ์

  บริษัทฯ ได้สร้างระบบและกระบวนการในการทบทวนแผนกลยุทธ์ของบริษัทฯ เป็นระยะๆ
  เพื่อบริหารความเสี่ยงจากการกำหนดแผนกลยุทธ์ที่ไม่เหมาะสมกับสภาพการณ์ที่อาจเกิดมาจากการคาดการณ์สถานการณ์ทางเศรษฐกิจและธุรกิจที่เกี่ยวข้องผิดพลาด
  เช่น การประชุม Quarterly Strategic Review (QSR)
  การประชุมประเมินสถานการณ์ภายในหน่วยงานวางแผนประจำทุก 2 สัปดาห์
  เปรียบเทียบข้อมูลจากสถาบันและแหล่งที่เชื่อถือได้
  มีการพัฒนาเครื่องมือที่ช่วยในการคาดการณ์สภาพเศรษฐกิจอย่างเป็นระบบเพื่อประกอบการตัดสินใจ
  นอกจากนี้บริษัทฯ ได้ว่าจ้างที่ปรึกษาจากภายนอกซึ่งมีความเชี่ยวชาญและประสบการณ์ในด้านนั้นๆ
  เพื่อให้สามารถตรวจสอบความน่าเชื่อถือของข้อมูล ประเมิน
  และวิเคราะห์ความแตกต่างของสมมติฐาน

  (ค) ความเสี่ยงจากการไม่สามารถนำทรัพยากรต่างๆ ในบริษัทมาใช้ให้เกิดประโยชน์สูงสุด

  บริษัทฯ ดำเนินการศึกษา วิเคราะห์ และติดตามแผนกลยุทธ์ ด้านการวางแผน
  โดยให้หน่วยงานที่เกี่ยวข้องมีส่วนร่วมในการปรับปรุงกระบวนการ
  และการรายงานในกระบวนการที่สำคัญ
  มุ่งเน้นและผลักดันการนำแผนกลยุทธ์ไปปฏิบัติให้เกิดผลกับทุกหน่วยงาน และธุรกิจอย่างจริงจัง
  มีการพัฒนาการสื่อสารทิศทางกลยุทธ์ของบริษัทให้กับผู้บริหารทุกระดับ
  เพื่อให้เกิดความความเข้าใจในทิศทางของบริษัทที่ตรงกัน
  รวมทั้งเสริมสร้างให้บุคลากรในองค์กรมีพื้นฐานการคิดแบบเน้นนวัตกรรมในการทำงาน
  และส่งเสริมให้มีการคิดริเริ่มพัฒนางานอย่างมีประสิทธิภาพ
  รวมทั้งให้มีการทำงานเป็นลักษณะโครงการ (Project-base) เพื่อให้มีการประสานงานเป็นทีม
  ข้ามสายงานทำงาน และใช้ทรัพยากรที่มีอยู่ อย่างเกิดประโยชน์สูงสุด

(ง) ความเสี่ยงจากการไม่สามารถสร้างมูลค่าเพิ่มจากกิจการใหม่

  บริษัทฯ บริหารจัดการความเสี่ยงเพื่อให้แน่ใจว่ากิจการใหม่ที่เข้าไปลงทุน
  สามารถสร้างมูลค่ารวมให้กับองค์กรไม่น้อยกว่าที่คาดการณ์ไว้ก่อนการเข้าซื้อกิจการนั้น
  โดยการกำหนดบุคลากรด้านต่างๆ ที่มีความรู้ความสามารถ
  เพื่อช่วยในการติดต่อสื่อสารและประสานงาน กับพนักงานและผู้บริหารของกิจการใหม่
  มีการกำหนดลำดับความสำคัญและความเร่งด่วนของเรื่องที่จะต้องทำงานร่วมกันในระยะสั้น
  ระยะกลาง และระยะยาว
  รวมทั้งมีการกำหนดกระบวนการและขั้นตอนการทำงานร่วมกันอย่างชัดเจน
  โดยเน้นการสร้างความสัมพันธ์อันดีต่อกัน เพื่อให้สามารถบริหารการเปลี่ยนแปลง (Change
  Management)
  และให้การควบรวมกิจการนั้นเป็นไปอย่างราบรื่นสามารถสร้างความเจริญเติบโตในระยะยาว
  และให้ผลประกอบการที่เพิ่มขึ้นอย่างต่อเนื่อง

2.  ความเสี่ยงทางการเงิน

(1) ความเสี่ยงจากการไม่สามารถจัดหาเงินทุนได้ตามแผนการลงทุน

    บริษัทฯ บริหารความเสี่ยงนี้เพื่อให้แน่ใจว่า บริษัทฯ จะมีเงินทุนหมุนเวียนอย่างเพียงพอ
    ในสัดส่วนต้นทุนที่เหมาะสมตามโครงสร้างเงินทุนของบริษัทฯ
    และสร้างความเติบโตตามแผนการลงทุน ด้วยการจัดทำแผนกลยุทธ์ทางการเงิน (Financial
    Strategy) ที่สอดคล้องกับแผนกลยุทธ์ทางธุรกิจ มีการคาดการณ์ภายใต้สถานการณ์
    (Scenario) ต่างๆ กันในเรื่องของแหล่งเงินทุนทั้งภายในและภายนอกบริษัทฯ
    โดยเน้นการสร้างความสัมพันธ์อันดีกับสถาบันการเงิน
    เพื่อให้มีแหล่งเงินทุนสำรองอย่างต่อเนื่อง จะทำให้บริษัทฯ
    สามารถบริหารกระแสเงินสดเข้าให้เป็นไปอย่างต่อเนื่องและสม่ำเสมอ

(2) ความเสี่ยงจากอัตราแลกเปลี่ยน

  บริษัทฯ ได้ดำเนินการตามแผนบรรเทาความเสี่ยง
  เพื่อลดผลกระทบจากความผันผวนของอัตราแลกเปลี่ยนทั้งที่ระดับบริษัทฯ และระดับกลุ่มบริษัท
  โดยการสร้างสมดุลของสินทรัพย์และหนี้สินที่เป็นสกุลเงินต่างประเทศ (Natural Hedging)
  ในการดำเนินธุรกิจทั้งในประเทศไทย สาธารณรัฐอินโดนีเซีย สาธารณรัฐประชาชนจีน
  และเครือรัฐออสเตรเลีย รวมถึงมีการใช้เครื่องมือทางการเงินตามความเหมาะสม ณ วันที่ 31
  ธันวาคม 2555 บริษัทฯ มีหนี้สินที่เป็นสกุลเงินบาทในสัดส่วนร้อยละ 23
  หนี้สินที่เป็นสกุลเงินดอลลาร์สหรัฐฯ ในสัดส่วนร้อยละ 70
  สกุลเงินดอลลาร์ออสเตรเลียในสัดส่วนร้อยละ 6 และที่เป็นสกุลเงินหยวนในสัดส่วนร้อยละ 1
  และจะดำเนินการเพิ่มสัดส่วนหนี้สินสกุลเงินดอลลาร์ให้มากขึ้น
  มีการปรับสัดส่วนการทำสัญญาซื้อขายเงินตราต่างประเทศล่วงหน้าตามประมาณการรายได้และค่าใช้จ่าย
  ให้มีสัดส่วนที่เหมาะสมกับสินทรัพย์และหนี้สินที่เป็นเงินตราต่างประเทศที่มีอยู่
  และเพื่อให้สอดคล้องกับแนวโน้มตามสถานการณ์ตลาดเงินนั้นๆ
  รวมไปถึงการจัดสรรรายได้ที่เป็นสกุลต่างประเทศในสัดส่วนที่เหมาะสม
  โดยดูความเหมาะสมและสอดคล้องของสกุลเงินที่เป็นรายได้และต้นทุนให้มากที่สุดเท่าที่จะเป็นได้
  รวมทั้งระดมเงินทุนในสกุลดอลลาร์หรือแปลงเป็นสกุลต่างประเทศ
  เพื่อใช้ในการลงทุนต่อในต่างประเทศ

(3) ความเสี่ยงจากอัตราดอกเบี้ย

  บริษัทฯ บริหารความเสี่ยงจากอัตราดอกเบี้ย
  โดยติดตามแนวโน้มของอัตราดอกเบี้ยในตลาดโลกและในประเทศไทย
  จัดสรรเงินกู้ทั้งระยะสั้นและระยะยาว ทั้งในส่วนที่เป็นอัตราดอกเบี้ยคงที่และอัตราดอกเบี้ยลอยตัว
  ในสัดส่วนที่สอดคล้องกับประเภทการลงทุนของกิจการ
  รวมถึงมีการพัฒนาการใช้เครื่องมือทางการเงินเพื่อสร้างทางเลือกในการจัดหาแหล่งเงินทุน
  และการบริหารโครงสร้างหนี้ในทุกประเทศที่ไปลงทุนให้เหมาะสม เช่น Interest rate swap
  ซึ่งใช้ในการบริหารสัดส่วนของอัตราดอกเบี้ยคงที่ให้สอดคล้องต่อแนวโน้มของสถานการณ์

  ณ วันที่ 31 ธันวาคม 2555 บริษัทฯ
  มีสัดส่วนเงินกู้อัตราดอกเบี้ยคงที่และอัตราดอกเบี้ยลอยตัวอยู่ที่ร้อยละ 44 และ 56 ตามลำดับ

(4) ความเสี่ยงจากความผันผวนของราคาถ่านหินและราคาน้ำมัน

  บริษัทฯ มีการบริหารความเสี่ยงด้านราคาถ่านหินซึ่งมีผลกระทบกับรายได้ของบริษัทฯ
  และราคาน้ำมันซึ่งมีผลกระทบต่อต้นทุนทางการผลิตและขนส่ง
  โดยใช้เครื่องมือประเภทอนุพันธ์ทางการเงินในการขายถ่านหินล่วงหน้า (Coal swap)
  และซื้อน้ำมันล่วงหน้า (Gas oil swap) บางส่วน
  ภายใต้การจัดการโดยคณะกรรมการบริหารความเสี่ยงราคาถ่านหินและราคาน้ำมัน (Commodity
  Risk Management Committee)
  เพื่อพิจารณาการบริหารความเสี่ยงจากราคาถ่านหินและราคาน้ำมันของกลุ่มบริษัท
  รวมถึงการพิจารณาทบทวนสถานะความเสี่ยงที่อาจเกิดขึ้นของธนาคารคู่สัญญาเป็นประจำทุกปี
  มีการปรับแนวทางการขายและผลิตในระยะสั้นและระยะกลางอยู่เสมอ
  เพื่อลดผลกระทบในทางลบที่อาจจะเกิดขึ้นหากรายได้ที่ลดลงหรือต้นทุนการผลิตเพิ่มสูงขึ้น
  นอกจากนั้นบริษัทฯ ติดตามและประเมินสภาวะตลาดถ่านหินและแนวโน้มราคาอยู่ตลอดเวลา
  เพื่อเลือกช่วงเวลาที่เหมาะสมในการตกลงราคาซื้อขายถ่านหินกับลูกค้าที่ทำสัญญาไว้กับบริษัทฯ
  พร้อมทั้งมีการพิจารณาสัดส่วนการขายถ่านหินแบบราคาคงที่และแบบราคาแปรผันตามราคาตลาดโลก
  (Index Link) ให้เหมาะสมกับสภาวะตลาดในขณะนั้น

2.3 ความเสี่ยงในธุรกิจถ่านหิน

  (ก) ความเสี่ยงในด้านการส่งมอบสินค้า

  ความเสี่ยงในด้านการส่งมอบสินค้าส่วนใหญ่ คือ
  การไม่สามารถส่งมอบสินค้าให้แก่ลูกค้าได้ตามกำหนด หรือล่าช้าเกินกว่ากำหนด
  จึงทำให้บริษัทฯมีภาระในการชำระค่าปรับให้กับเรือที่มาจอดรอรับสินค้า (Demurrage)

  บริษัทฯ ให้ความสำคัญในการบริหารความเสี่ยงนี้อย่างยิ่ง
  โดยปฏิบัติตามแผนบรรเทาความเสี่ยงอย่างต่อเนื่องและเคร่งครัด เช่น
  การให้ความสำคัญกับเรื่อง Health, Safety, Environment and Community (HSEC)
  ในกระบวนการผลิต เพื่อให้แน่ใจว่าการดำเนินงานมีความต่อเนื่อง
  และมีการพัฒนาการติดตามการสื่อสาร
  การวางแผนการผลิตถ่านหินและการขายอย่างใกล้ชิดระหว่างฝ่ายปฏิบัติการและฝ่ายขาย
  รวมทั้งจัดทำระบบการติดตามข้อมูลกระบวนการผลิต และการขนส่งถ่านหินอย่างสม่ำเสมอ
  จึงทำให้สามารถปรับเปลี่ยนกำหนดการส่งมอบถ่านหินล่วงหน้าได้
  และสร้างความพร้อมในการปรับกลยุทธ์การขายทั้งเชิงปริมาณและคุณภาพได้ทันสถานการณ์

  ในปี 2555 บริษัทฯ ประสบความสำเร็จในการเพิ่มประสิทธิภาพของท่าเรือ
  โดยการจัดเตรียมเรือลำเลียงขนาด 35,000 ตัน เป็นจำนวน 6 ลำต่อเดือน
  การเพิ่มเรือบรรทุกขนถ่ายโดยตรงไปยังเรือบรรทุกถ่านหินขนาดใหญ่กลางทะเล จำนวน 8 ลำ
  ต่อเดือน และการจัดเตรียมเรือบรรทุก SDB (Self Discharge Barge)
  สำหรับการขนถ่ายถ่านหินส่วนเพิ่มตามต้องการ ทำให้บริษัทฯ
  สามารถเพิ่มความเร็วในการโหลดถ่านหินต่อชั่วโมงโดยรวม ได้มากขึ้นกว่า 3,000
  ตันต่อชั่วโมงในทุกประเภทของการขนถ่าย
  ทั้งหมดนี้จึงทำให้สามารถลดความเสี่ยงในด้านการส่งมอบสินค้าลงได้

  ข) ความเสี่ยงจากการดำเนินงานและขนส่งที่ท่าเรือในสาธารณรัฐอินโดนีเซีย

  กรณีความเสี่ยงจากการหยุดขนถ่ายถ่านหินของท่าเรือบอนตัง (Bontang)
  เนื่องมาจากการเกิดอุบัติเหตุนั้น บริษัทฯ ได้ทำประกันภัยความเสี่ยงของท่าเรือบอนตัง
  ในส่วนของทรัพย์สินและการหยุดดำเนินงานจากเหตุต่างๆ ตามเงื่อนไขที่กำหนดไว้
  สำหรับกรณีความเสี่ยงจากเครื่องจักรชำรุดนั้น บริษัทฯ ได้มีการจัดทำแผนการซ่อมบำรุง
  โดยเน้นไปที่การทำ preventive maintenance
  การพัฒนาทักษะของหน่วยงานซ่อมบำรุงอย่างต่อเนื่อง
  การจัดให้มีสต๊อกของชิ้นส่วนเครื่องจักรที่สำคัญอย่างเพียงพอ
  ทำให้การซ่อมแซมใช้เวลาสั้นและมีผลกระทบต่อการดำเนินงานน้อย
  ในกรณีเกิดเหตุสุดวิสัยทำให้ท่าเรือขนถ่ายถ่านหินต้องหยุดทำงาน บริษัทฯ
  ได้มีการจัดทำแผนงานฉุกเฉินเพื่อรองรับสถานการณ์ดังกล่าว
  โดยการนำถ่านหินขนถ่ายลงเรือลำเลียงขนาดเล็กเพื่อไปขนถ่ายขึ้นเรือบรรทุกถ่านหินขนาดใหญ่กลางทะเล
  หรือใช้ท่าเรืออื่นชั่วคราวเพื่อให้กระทบกับการส่งมอบถ่านหินให้ลูกค้าน้อยที่สุด

  (ค) ความเสี่ยงด้านความผันผวนของต้นทุนการผลิต

  ต้นทุนการผลิตถ่านหินที่มีสัดส่วนสำคัญ คือค่าเชื้อเพลิง ซึ่งมีความผันผวนของราคาค่อนข้างมาก
  ซึ่งในกระบวนการผลิตถ่านหิน มีการใช้เชื้อเพลิงสำหรับเครื่องจักรหนักต่างๆ
  และการผลิตกระแสไฟฟ้า รวมทั้งการใช้ในรถยนต์และปั้มน้ำ เป็นต้น ทั้งนี้บริษัทฯ
  บริหารความเสี่ยงดังกล่าว โดยการวิเคราะห์การใช้พลังงานในกิจกรรมต่างๆ วางแผน
  และจัดการการผลิตในภาพรวมทั้งด้านคุณภาพถ่านหินรวมถึงการขนส่ง
  เพื่อลดการใช้พลังงานที่สูญเสียให้น้อยที่สุด และสามารถเพิ่มประสิทธิภาพการใช้พลังงาน
  ตัวอย่างของกิจกรรมเพื่อลดต้นทุนการใช้พลังงานเช่น
  การวางแผนลำดับการขุดถ่านหินเพื่อให้มีระยะทางในการขนดิน และขนถ่านหินให้น้อยที่สุด
  ซึ่งมีผลโดยตรงต่อการใช้พลังงานในการเดินทางน้อยลงด้วย
  มีการวางแผนการผลิตเพื่อลดปริมาณการกองถ่านหินให้น้อยที่สุด
  มีการอบรมการขับขี่เครื่องจักรหนักอย่างประหยัดพลังงานให้แก่พนักงาน ตรวจวิเคราะห์
  เพิ่มประสิทธิภาพของเครื่องกำเนินไฟฟ้า
  และบริหารจัดการน้ำภายในพื้นที่เหมืองเพื่อให้มีการใช้ปั๊มน้ำน้อยที่สุด เป็นต้น

  (ง) ความเสี่ยงด้านการดำเนินงานของผู้รับเหมา

  กรณีที่ผู้รับเหมาไม่สามารถดำเนินงานได้ตามแผนอันเนื่องมาจากปัญหาต่างๆ เช่น
  เครื่องจักรไม่เข้ามาตามกำหนด การซ่อมบำรุงไม่เป็นไปตามมาตรฐาน
  การวางแผนกระบวนการทำงานของผู้รับเหมาที่ขาดประสิทธิภาพ
  ปัญหาศักยภาพแรงงานทั้งเชิงประสิทธิภาพ และปริมาณ
  ส่งผลกระทบต่อความสามารถในการผลิตถ่านหิน บริษัทฯ
  จึงได้จัดทำแผนแม่บทในการลำเลียงถ่านหิน (Coal hauling master plan)
  และติดตามผลการดำเนินงานของผู้รับเหมาอย่างใกล้ชิด
  โดยมุ่งเน้นการคัดเลือกผู้รับเหมาที่มีความน่าเชื่อถือ มีประวัติการทำงานที่มีประสิทธิภาพ
  ก่อนดำเนินการทำสัญญาว่าจ้างรับเหมาระยะยาวในเวลาต่อมา
  ทั้งนี้เพื่อให้ผู้รับเหมานั้นได้รับความคุ้มค่าในการลงทุนเครื่องจักรใหม่
  และสามารถบริหารต้นทุนการดำเนินการผลิตได้ดียิ่งขึ้น นอกจากนี้ บริษัทฯ
  การจัดประชุมร่วมกับผู้รับเหมาแต่ละรายเป็นประจำทุกสัปดาห์ เพื่อรับทราบแผนปฏิบัติงาน
  และร่วมกันหาแนวทางการแก้ไขปัญหาที่มีแนวโน้มจะเกิดขึ้น

2.4 ความเสี่ยงในธุรกิจไฟฟ้า

(ก) ความเสี่ยงของธุรกิจโรงไฟฟ้าในประเทศไทย

  ความเสี่ยงด้านผู้รับซื้อไฟฟ้า

การลงทุนในธุรกิจไฟฟ้าภายในประเทศไทยของบริษัทฯ
จัดว่าเป็นการลงทุนในธุรกิจที่มีความเสี่ยงค่อนข้างต่ำ ตามโครงสร้างผู้ผลิตไฟฟ้าอิสระ (IPP)
ซึ่งเป็นการผลิตกระแสไฟฟ้าภายใต้สัญญาซื้อขายไฟฟ้าระยะยาวเพื่อจำหน่ายให้แก่การไฟฟ้าฝ่ายผลิตแห่งประเทศไทยที่เป็นผู้รับซื้อเพียงรายเดียว
ดังนั้นจึงไม่มีความเสี่ยงในเรื่องผู้รับซื้อไฟฟ้าและราคาขาย
โดยมีการกำหนดปริมาณรับซื้อไฟฟ้าที่แน่นอน (ตามกำลังการผลิตที่มีอยู่)
และมีการกำหนดโครงสร้างของราคาค่าไฟฟ้าที่สามารถปรับได้ตามราคาเชื้อเพลิง
อัตราแลกเปลี่ยนเงินบาทและอัตราเงินเฟ้อในขณะนั้น

  ความเสี่ยงด้านการจัดหาถ่านหิน

  ถ่านหินถือเป็นเชื้อเพลิงหลักในการผลิตกระแสไฟฟ้าของโรงไฟฟ้าบีแอลซีพี โดยทางโรงไฟฟ้าฯ
  ได้ทำสัญญาซื้อถ่านหินระยะยาวตลอดอายุสัญญาซื้อขายไฟฟ้าจากผู้ผลิตถ่านหินรายใหญ่ที่มีความน่าเชื่อ
  โดยได้กำหนดปริมาณและคุณภาพถ่านหินที่จะทำการรับซื้อไว้อย่างชัดเจน
  อย่างไรก็ตามโรงไฟฟ้าบีแอลซีพีอาจมีความจำเป็นที่จะต้องจัดหาถ่านหินนอกเหนือจากสัญญาซื้อถ่านหินระยะยาวในบางช่วงเวลาที่ผู้ผลิตถ่านหินไม่สามารถส่งมอบถ่านตามแผนการผลิตที่ได้วางไว้ได้
  อันเป็นผลมาจากเหตุการณ์สุดวิสัย เช่น เหตุการณ์น้ำท่วมในรัฐควีนส์แลนด์ ประเทศออสเตรเลีย
  เป็นต้น ซึ่งหากเกิดขึ้นโรงไฟฟ้าฯ
  ก็มีความจำเป็นจะต้องจัดซื้อจากผู้ผลิตรายอื่นในตลาดซื้อขายถ่านหิน
  โดยทั่วไปจะมีราคาที่สูงกว่าราคาตามสัญญาซื้อถ่านหินระยะยาวที่โรงไฟฟ้าฯ ได้ทำสัญญาเอาไว้
  อีกทั้งมีความผันผวนของราคาทำให้มีความยากในการบริหารจัดการ
  ซึ่งหากเกิดขึ้นจะทำให้โรงไฟฟ้าฯ มีต้นทุนในการผลิตที่สูงขึ้นตามไปด้วย อย่างไรก็ดีโรงไฟฟ้าฯ
  ได้ติดตามสถานการณ์การผลิตถ่านหิน และสถานการณ์ของราคาถ่านหินอย่างใกล้ชิดต่อเนื่อง
  รวมทั้งได้วางแผนเพิ่มการสำรองปริมาณถ่านหินและวางแผนร่วมกับผู้ผลิตถ่านหินในการจัดตารางเวลาการจัดส่งถ่านหิน
  โดยให้มีการจัดส่งเพิ่มขึ้นในบางช่วงเวลา เพื่อชดเชยการขาดแคลนในกรณีที่เกิดเหตุสุดวิสัยขึ้น

  ความเสี่ยงด้านต้นทุนการผลิตถ่านหินที่ปรับตัวสูงขึ้น

  เนื่องจากปัจจุบันต้นทุนในการผลิตถ่านหินมีการปรับตัวสูงขึ้น
  ทำให้ในขณะนี้ต้นทุนที่แท้จริงของผู้ผลิตสูงกว่าราคาถ่านหินที่โรงไฟฟ้าฯ รับซื้อตามสัญญาซื้อถ่านหิน
  ซึ่งเป็นความเสี่ยงที่ผู้ผลิตถ่านหินจะขอเจรจาเพื่อปรับเพิ่มราคารับซื้อถ่านหินของโรงไฟฟ้าฯ
  หรือปรับเปลี่ยนเงื่อนไขในสัญญาซื้อถ่านหิน ทางโรงไฟฟ้าฯได้บริหารจัดการความเสี่ยงในเรื่องนี้
  โดยมีการวางแผนร่วมกับผู้ผลิตถ่านหิน ในการบริหารต้นทุนร่วมกัน
  เพื่อให้ถ่านหินที่จะส่งมานั้นมีต้นทุนที่เหมาะสมต่อผู้ผลิตถ่านหิน
  โดยยังคงคุณภาพตามความต้องการของโรงไฟฟ้าบีแอลซีพี

(ข) ความเสี่ยงของธุรกิจไฟฟ้าในประเทศสาธารณรัฐประชาชนจีน

  ความเสี่ยงด้านการรับซื้อไฟฟ้าและไอน้ำ

  ความเสี่ยงในธุรกิจไฟฟ้าในสาธารณรัฐประชาชนจีน
  ถือว่ามีความเสี่ยงสูงกว่าธุรกิจไฟฟ้าในประเทศไทย เนื่องจากไม่มีสัญญาซื้อขายไฟฟ้าระยะยาว
  เหมือนธุรกิจไฟฟ้าในประเทศไทย แต่อย่างไรก็ตามโรงไฟฟ้าพลังงานความร้อนร่วมของบริษัทฯ
  เป็นโรงไฟฟ้าที่มีประสิทธิภาพสูงกว่าโรงไฟฟ้าอื่นๆ
  จึงได้รับการส่งเสริมจากรัฐบาลโดยได้รับสิทธิการจัดจำหน่ายแต่ผู้เดียวในการขายไอน้ำและความร้อนในเขตพื้นที่ที่ได้รับอนุญาต
  รวมทั้งได้รับสิทธิพิเศษในการขายไฟฟ้าให้แก่การไฟฟ้าท้องถิ่น
  ตลอดจนการขอรับการสนับสนุนจากรัฐบาลท้องถิ่น
  ซึ่งเป็นปัจจัยสำคัญที่สามารถนำมาใช้ในการบริหารความเสี่ยง

  จากนโยบายการเพิ่มประสิทธิภาพในการใช้พลังงานและนโยบายเกี่ยวกับการรักษาสิ่งแวดล้อมของรัฐบาลสาธารณรัฐประชาชนจีน
  ทำให้มีการปรับปรุงกฎเกณฑ์ที่เกี่ยวข้อง
  ซึ่งอาจมีผลกระทบต่อการดำเนินการของธุรกิจไฟฟ้าในสาธารณรัฐประชาชนจีนบ้าง
  อย่างไรก็ตามบริษัทฯ ได้บริหารจัดการความเสี่ยงด้วยมาตรการต่างๆ เช่น
  การปรับปรุงประสิทธิภาพการใช้พลังงานภายในโรงไฟฟ้าและการควบคุมผลกระทบต่อสิ่งแวดล้อม
  ให้สอดคล้องกับนโยบายของรัฐบาลสาธารณรัฐประชาชนจีน

  ความเสี่ยงด้านราคาถ่านหินที่มีความผันผวน

  ในปี 2555
  ราคาค่าเชื้อเพลิงถ่านหินที่ลดลงเนื่องจากสภาวะเศรษฐกิจที่ชะลอตัวลงในสาธารณรัฐประชาชนจีนทำให้ความต้องการถ่านหินลดลงตามไปด้วย
  เมื่อเทียบกับปีก่อนหน้าที่ราคาถ่านหินมีการปรับตัวเพิ่มขึ้นแสดงให้เห็นถึงความผันผวนของราคาถ่านหิน
  ซึ่งความผันผวนนี้เป็นปัจจัยเสี่ยงหลักอีกประการหนึ่งสำหรับธุรกิจไฟฟ้าในสาธารณรัฐประชาชนจีน
  บริษัทฯ ได้บริหารความเสี่ยงด้วยการติดตามสถานการณ์ราคาถ่านหินอย่างใกล้ชิด
  และบริหารการจัดซื้อให้มีความสอดคล้องกับต้นทุนและแผนการผลิต
  อีกทั้งตกลงทำสัญญาซื้อขายไฟฟ้ากับลูกค้าบางรายโดยกำหนดโครงสร้างของราคาค่าไฟฟ้าและไอน้ำที่สามารถปรับราคาขายตามต้นทุนเชื้อเพลิงในขณะนั้น

(ค) ความเสี่ยงของโครงการก่อสร้างโรงไฟฟ้าในประเทศสาธารณรัฐประชาธิปไตยประชาชนลาว

  ความเสี่ยงทางด้านงานก่อสร้างและบริหารโครงการ

  ความเสี่ยงหลักของโครงการก่อสร้างโรงไฟฟ้าหงสา ในสาธารณรัฐประชาธิปไตยประชาชนลาว
  ได้แก่ ความเสี่ยงที่งานก่อสร้างแล้วเสร็จล่าช้ากว่าแผน
  ซึ่งจะส่งผลให้โครงการไม่สามารถเปิดดำเนินการในเชิงพาณิชย์ได้ตามสัญญาซื้อขายไฟฟ้าระยะยาว
  เพื่อบริหารความเสี่ยงนี้ โครงการมีการจัดทำแผนแม่บทการก่อสร้างสำหรับส่วนงานต่างๆ
  (Project Master Schedule) เพื่อเป็นเครื่องมือสำหรับติดตามความคืบหน้าของการก่อสร้าง
  และเพื่อใช้ในการควบคุมและบริหารจัดการได้
  นอกจากนั้นได้จัดโครงสร้างหน่วยงานบริหารงานก่อสร้างที่เอื้อต่อการควบคุม
  และบริหารจัดการให้เป็นไปตามแผนแม่บทที่ได้วางเอาไว้
  โดยได้ว่าจ้างที่ปรึกษาบริหารงานก่อสร้างที่มีความเหมาะสมให้ดำเนินการในส่วนนี้

  นอกจากนี้โครงการได้ทำการว่าจ้างผู้รับเหมางานก่อสร้างต่างๆ
  ภายใต้โครงสร้างการจ้างเหมาแบบเบ็ดเสร็จ (Turnkey EPC Contract)
  ซึ่งมีการกำหนดระยะเวลาก่อสร้างและมูลค่าสัญญาไว้อย่างชัดเจน
  โดยเฉพาะสัญญาก่อสร้างโรงไฟฟ้าที่มีความสำคัญที่สุด
  โดยผู้รับเหมาต้องวางหลักทรัพย์ค้ำประกันตามที่ระบุไว้ในสัญญา
  และโครงการสามารถที่จะเรียกค่าชดเชยในกรณีที่การก่อสร้างมีความล่าช้าจากวันที่กำหนดไว้ในสัญญาตามเงื่อนไขของค่าปรับที่กำหนดไว้ล่วงหน้า
  (Liquidated Damages)
  ซึ่งมูลค่าของค่าปรับนี้จะครอบคลุมในส่วนที่โครงการจะต้องนำไปชดเชยให้กับการไฟฟ้าฝ่ายผลิตแห่งประเทศไทยในกรณีที่ไม่สามารถเริ่มขายไฟฟ้าได้ตามสัญญา
  และชำระภาระดอกเบี้ยตามสัญญาเงินกู้ต่อไป

  ความเสี่ยงทางด้านสิ่งแวดล้อมและชุมชน

  โครงการตระหนักอยู่เสมอถึงความเสี่ยงทางด้านสิ่งแวดล้อมและชุมชน
  โดยมีการกำหนดแผนงานการบริหารจัดการความเสี่ยง ดังนี้

1.  จัดทำการประเมินผลกระทบทางด้านสิ่งแวดล้อม (Environmental Impact Assessment,
    EIA) ครอบคลุมทุกกิจกรรมของโครงการในพื้นที่เขตสัมปทาน
    ตลอดจนกำหนดแผนการจัดการด้านสิ่งแวดล้อม (Environmental Management Plan,
    EMP)

2.  ศึกษาและประเมินผลกระทบทางสังคม (Social Impact Assessment, SIA)
    และแผนโยกย้าย จัดสรรและพัฒนาชุมชน (Resettlement Action Plan, RAP)
    ที่อยู่ในพื้นที่ก่อสร้างโดยโครงการทำการจัดสรรชุมชนใหม่พร้อมทั้งปรับปรุงที่อยู่อาศัย
    สาธารณูปโภคพื้นฐานและระบบสาธารณสุข เพื่อให้ประชาชนในพื้นที่มีความเป็นอยู่ที่ดีขึ้น เช่น
    การพัฒนาพื้นที่ทำกินและการส่งเสริมอาชีพ รวมทั้งการพัฒนาระบบน้ำประปา ไฟฟ้า และ ถนน
    เป็นต้น นอกจากนี้ยังได้ทำการศึกษาแผนแม่บทการพัฒนาเมือง (Development Master
    Plan) ในระยะยาวต่อไป โดยในปัจจุบันงานในส่วนของการโยกย้าย จัดสรรและพัฒนาชุมชน
    ได้ดำเนินการสำเร็จเป็นที่เรียบร้อยแล้ว

2.5 ความเสี่ยงจากการเปลี่ยนแปลงทางการเมืองในสาธารณรัฐอินโดนีเซีย
และสาธารณรัฐประชาชนจีน

  บริษัทฯ ได้จัดให้มีความคุ้มครองเพื่อป้องกันความเสียหายต่อเงินลงทุนของบริษัทฯ จำนวน 250
  ล้านเหรียญสหรัฐฯ
  ซึ่งเป็นการคุ้มครองในส่วนของสินทรัพย์ในบริษัทย่อยในสาธารณรัฐอินโดนีเซียและจำนวน 75
  ล้านเหรียญสหรัฐฯ ในสาธารณรัฐประชาชนจีน สินทรัพย์ที่บริษัทฯ
  ได้จัดทำความคุ้มครองความเสียหายประกอบด้วยเงินลงทุนในบริษัทดังต่อไปนี้

-   สาธารณรัฐอินโดนีเซีย

1.  PT. Indo Tambangraya Megah ( บริษัทโฮลดิ้งและจำหน่ายถ่านหิน)

2.  PT. Jorong Barutama Greston (ดำเนินธุรกิจผลิตและจำหน่าย - เหมือง Jorong)

3.  PT. Trubaindo Coal Mining (ดำเนินธุรกิจผลิตและจำหน่าย - เหมือง Trubaindo)

4.  PT. Kitadin (ดำเนินธุรกิจผลิตและจำหน่าย - เหมือง Kitadin)

5.  PT. Indominco Mandiri (ดำเนินธุรกิจผลิตและจำหน่าย - เหมือง Indominco)

6.  PT. Bharinto Ekatama (ดำเนินธุรกิจผลิตและจำหน่าย - เหมือง Bharinto)

-   สาธารณรัฐประชาชนจีน

    1.  Shanxi Gaohe Energy Co.,Ltd.

2.6 ความเสี่ยงจากการเปลี่ยนแปลงกฎเกณฑ์และนโยบายในประเทศที่บริษัทฯ ลงทุน

  จากการที่บริษัทฯ ดำเนินธุรกิจส่วนใหญ่อยู่ในต่างประเทศ ได้แก่ สาธารณรัฐอินโดนีเซีย
  สาธารณรัฐประชาชนจีน เครือรัฐออสเตรเลีย และมองโกเลีย
  ทำให้ต้องเผชิญกับความเสี่ยงในการเปลี่ยนแปลงกฎระเบียบและนโยบายภายในของแต่ละประเทศนั้นๆ
  ที่เกิดขึ้นอย่างหลีกเลี่ยงไม่ได้
  ในรอบปีที่ผ่านมามีการเปลี่ยนแปลงในกฎระเบียบและนโยบายภายในประเทศดังกล่าวหลายเรื่อง
  อาทิ

สาธารณรัฐอินโดนีเซีย

-   ภายใต้บทบัญญัติของกฎหมายใหม่ว่าด้วยการทำเหมืองแร่ในสาธารณรัฐอินโดเซีย (The New
    Indonesian Mining Law) ฉบับที่ 4/ 2009 ข้อที่ 28 ซึ่งมีผลบังคับใช้ 29 สิงหาคม
    2555 เป็นผลให้บริษัทฯ มีภาระผูกพันในการดำเนินการสกัดถ่านหินและแร่ธาตุ
    การจัดหาอุปกรณ์การทำเหมืองด้วยตัวเอง และจัดเตรียมบุคคลากรที่มีความเชี่ยวชาญ
    เพื่อให้สามารถดำเนินการผลิตถ่านหินได้ตามแผนบริษัทฯ จัดเตรียมทางเลือกต่างๆ
    ในการทำเหมือง เช่น การจัดประชุมอย่างต่อเนื่องเพื่อวางแผนอย่างเป็นขั้นตอน
    การจัดหาอุปกรณ์ที่เกี่ยวข้องโดยการเช่า การจัดเตรียมหลักสูตรฝึกอบรมบุคคลากร เป็นต้น

-   ปัจจุบันบริษัทฯ
    อยู่ระหว่างการเริ่มบังคับใช้กฎหมายใหม่ว่าด้วยการทำเหมืองแร่ในสาธารณรัฐอินโดเซีย (The
    New Indonesian Mining Law) ฉบับที่ 4/ 2009 ข้อที่ 34
    กำหนดให้ผู้ผลิตถ่านหินในประเทศต้องดำเนินการจำหน่ายถ่านหินในประเทศในสัดส่วนตามแผนการผลิตรวม
    เพื่อตอบสนองความต้องการใช้ภายในประเทศให้เพียงพอ (Domestic Market
    Obligation) บริษัทฯ
    ได้ดำเนินการตามแผนเพิ่มสัดส่วนการขายถ่านหินในประเทศสาธารณรัฐอินโดนีเซียให้มากขึ้น
    รวมทั้งใช้กลไกต่างๆ ตามที่รัฐบาลอนุญาต
    เพื่อเพิ่มปริมาณการขายถ่านหินในประเทศได้ในราคาที่เหมาะสม

-   การมีผลบังคับใช้ของกฎหมาย Price Regulation
    ว่าด้วยการกำหนดราคาจำหน่ายถ่านหินขั้นต่ำสำหรับส่งออกไปต่างประเทศ
    เพื่อจำกัดไม่ให้ผู้ส่งออกถ่านหินขายในราคาที่ต่ำเกินไป ทำให้รัฐบาลเก็บภาษี (Royalty
    fee) ได้น้อยลง

-   รัฐบาลอินโดนีเซียมีการทำข้อตกลงร่วมกับรัฐบาลประเทศอื่นๆ
    ซึ่งมีสาระสำคัญที่ส่งผลกระทบต่อการออกใบอนุญาตป่าไม้ให้แก่บริษัทฯ
    เพื่อดำเนินการผลิตถ่านหิน บริษัทฯ จึงจัดทำแผนบรรเทาความเสี่ยงนี้
    โดยการเตรียมวางแผนขอใบอนุญาตที่สำคัญไว้ล่วงหน้า
    เพื่อให้ได้รับใบอนุญาตทันตามแผนการผลิตที่วางไว้ ทั้งในระยะสั้นและระยะยาว

สาธารณรัฐประชาชนจีน

-   การมีผลบังคับใช้ของกองทุนเงินสำรองเพื่อการเปลี่ยนแปลงราคาถ่านหิน (Coal price
    adjusting fund) เริ่มตั้งแต่เดือนตุลาคม 2554 ในมณฑลเหอหนาน
    ซึ่งรัฐบาลกลางมณฑลเหอหนานรับผิดชอบในการดำเนินการจัดเก็บกับผู้ประกอบการค้าธุรกิจถ่านหินตามสัดส่วนที่กำหนด
    เพื่อใช้ควบคุมอุปสงค์และอุปทานของตลาดถ่านหิน และรักษาเสถียรภาพของราคาถ่านหินท้องถิ่น
    รวมทั้งส่งเสริมการพัฒนาอุตสาหกรรมอื่นๆ ที่เกี่ยวข้องด้วย เนื่องจากปี
    2555ตลาดถ่านหินในจีนได้รับผลกระทบจากภาวะเศรษฐกิจขาลงของโลก
    ทำให้การบริโภคถ่านหินลดลง ในภาวะที่อุปทานมากกว่าอุปสงค์
    ทำให้ราคาถ่านหินลดลงอย่างต่อเนื่อง
    เพื่อเป็นการลดภาระต้นทุนที่สูงของผู้ประกอบการเหมืองถ่านหิน
    รัฐบาลกลางมณฑลเหอหนานได้ประกาศยกเลิกกองทุนเงินสำรองเพื่อการเปลี่ยนแปลงราคาถ่านหินเป็นการชั่วคราวมีผลนับจากวันที่
    1 สิงหาคม 2555 ถึงวันที่ 31ตุลาคม 2555 อนึ่งนับจากวันที่ 31 ตุลาคม
    เป็นต้นมากองทุนสำรองเพื่อการเปลี่ยนแปลงราคาถ่านหินก็ยังไม่ได้มีการเก็บเงินจากผู้ประกอบการเหมืองถ่านหิน

-   การควบคุมด้านความปลอดภัยของเหมืองถ่านหินและการส่งเสริมทางด้านสิ่งแวดล้อม
    มาตรการที่ทำอย่างต่อเนื่อง คือ การปิดเหมืองถ่านหินทั้งขนาดกลางและเล็กที่ไม่มีประสิทธิภาพ
    มีกำลังการผลิตต่ำกว่า 300,000 ตันต่อปี และไม่มีความปลอดภัยเพียงพอ

-   การใช้ทรัพยากรธรรมชาติให้เกิดประโยชน์สูงสุด
    รัฐบาลได้กำหนดให้เหมืองถ่านหินแหล่งใหม่ในมณฑลเหอหนานต้องมีกำลังการผลิตไม่ต่ำกว่า
    450,000 ตันต่อปี โดยเฉพาะเหมืองแหล่งใหม่ในมณฑลซานซี มณฑลส่านซี
    และมณฑลอินเนอร์มองโกเลีย ต้องมีกำลังการผลิตไม่ต่ำกว่า 1,200,000 ตันต่อปี
    อีกทั้งได้ปรับเพิ่มค่าธรรมเนียมการใช้ทรัพยากรในมณฑลที่เป็นหลักในการผลิตถ่านหิน
    ร่วมกับการปรับเพิ่มอัตราเงินกองทุนเพื่อการพัฒนาอุตสาหกรรมถ่านหินอย่างยั่งยืน

เครือรัฐออสเตรเลีย

รัฐบาลออสเตรเลีย มีการประกาศบังคับใช้กฎหมาย Mineral Resource Rent Tax (MRRT)
เริ่มตั้งแต่เดือนกรกฎาคม 2555 ดังนั้นบริษัทฯ ได้จัดทำแผนบรรเทาความเสี่ยงนี้
โดยการว่าจ้างบริษัทที่ปรึกษาทางการเงินที่มีความเชี่ยวชาญในการให้คำปรึกษาเรื่องภาษี
มีการประเมินผลกระทบที่เป็นไปได้ และเตรียมแผนบรรเทาความเสี่ยงไว้แล้ว

ในกรณีผลบังคับใช้ของกฎหมายการจัดเก็บภาษีในการปลดปล่อยก๊าซคาร์บอน (Carbon Tax)
ตามแผนนโยบาย Clean Energy Future (CEF) Legislative Package
เริ่มตั้งแต่เดือนกรกฎาคม 2555 เพื่อใช้เป็นเครื่องมือในการควบคุมปริมาณก๊าซเรือนกระจก
โดยเฉพาะคาร์บอนไดออกไซด์ในภาคอุตสาหกรรม และสนับสนุนการลงทุนในพลังงานสะอาดนั้น
บริษัทฯ ได้ประเมินผลกระทบและจัดเตรียมแผนบรรเทาความเสี่ยงนี้
โดยทำการศึกษาโครงสร้างการจัดเก็บภาษีคาร์บอนตามแผน และการใช้ประโยชน์จาก Assistant
Package ที่รัฐบาลจะมีให้ในช่วง 6 ปีแรก
รวมทั้งมีการศึกษาทางเลือกการใช้เทคโนโลยีในการเผาผลาญก๊าซเรือนกระจกก่อนปล่อยออกมา
และปรับแนวทางการทำงานเพื่อนำมาปฏิบัติให้สอดคล้องกับนโยบายภาษีดังกล่าวอย่างเคร่งครัด
และไม่เกิดผลกระทบในทางลบมากจนเกินไป

จากความเสี่ยงข้างต้น บริษัทฯ ให้ความสำคัญและมุ่งมั่นที่จะพัฒนากระบวนการ
รวมทั้งเครื่องมือต่างๆ ในการบริหารความเสี่ยง
เพื่อให้สามารถบริหารจัดการกับปัญหาที่เกิดขึ้นแล้วและความเสี่ยงที่อาจเกิดขึ้น
โดยมีการกำหนดให้ผู้ที่รับผิดชอบในแต่ละประเทศ
ติดตามการเปลี่ยนแปลงด้านกฎระเบียบและนโยบายภายในของแต่ละประเทศอย่างใกล้ชิดทั้งระดับรัฐบาลกลางและท้องถิ่น
รวมถึงได้ว่าจ้างบริษัทที่ปรึกษาด้านกฎหมายท้องถิ่นเพื่อช่วยเหลือในการตีความและแนวทางปฏิบัติเพื่อให้การดำเนินการเป็นไปอย่างถูกต้อง

2.7 ความเสี่ยงด้านสิ่งแวดล้อมและความปลอดภัยในการผลิตถ่านหิน

1)  ความเสี่ยงด้านสิ่งแวดล้อม

  บริษัทฯ ได้ตระหนักถึงความสำคัญในการร่วมกันปกป้องรักษาและฟื้นฟูธรรมชาติและสิ่งแวดล้อม
  จึงได้กำหนดนโยบายการพัฒนาที่ยั่งยืน โดยคณะกรรมการบริหารการพัฒนาที่ยั่งยืน
  (Sustainable Development Committee)
  ได้กำกับและตรวจสอบผลการดำเนินงานด้านสิ่งแวดล้อม และมอบหมายให้หน่วยงานอาชีวอนามัย
  ความปลอดภัย สิ่งแวดล้อม และพัฒนาชุมชน
  เป็นผู้ประสานงานและให้ความช่วยเหลือแก่หน่วยงานย่อยต่างๆ ทั้งนี้บริษัทฯ
  ได้ปฏิบัติตามมาตรฐานด้านสิ่งแวดล้อม (Environmental Compliance)
  ให้เป็นไปตามที่กฎหมายกำหนด และมุ่งเน้นการใช้ทรัพยากรอย่างคุ้มค่า (Effective
  Resource Utilization)
  เพื่อเป็นการสงวนทรัพยากรธรรมชาติและควบคุมผลกระทบทั้งทางตรงและทางอ้อมด้านสิ่งแวดล้อมจากการใช้ทรัพยากร
  เช่น การเปลี่ยนแปลงสภาพภูมิอากาศโลก (Climate Change)
  และความหลากหลายทางชีวภาพ (Biodiversity) เป็นต้น

-   การปฏิบัติตามมาตรฐานด้านสิ่งแวดล้อม (Environmental Compliance)

  มาตรฐานด้านสิ่งแวดล้อมเป็นข้อกำหนดที่บริษัทฯ ต้องปฏิบัติตาม ประกอบด้วย
  มาตรฐานคุณภาพสิ่งแวดล้อมตามกฎหมาย และมาตรการลดผลกระทบสิ่งแวดล้อม
  เป็นเงื่อนไขที่กำหนดในรายงานวิเคราะห์ผลกระทบด้านสิ่งแวดล้อม โดยในปี 2555 บริษัทฯ
  มีผลการดำเนินงานตามมาตรฐานด้านสิ่งแวดล้อมในเกณฑ์ดีและมีพัฒนาการอย่างต่อเนื่อง บริษัทฯ
  มุ่งเน้นการจัดการปัจจัยความเสี่ยงที่สำคัญซึ่งประกอบด้วย

-   คุณภาพของน้ำที่ปล่อยจากพื้นที่เหมืองสู่แหล่งน้ำสาธารณะ โดยมีดัชนีคุณภาพหลัก คือ
    สภาพความเป็นกรดด่าง และความขุ่นข้นของตะกอนดิน สำหรับสภาพความเป็นกรดด่าง บริษัทฯ
    จัดทำมาตรการป้องกันและแก้ไขการเกิดน้ำที่เป็นกรดจากการทำเหมือง
    ซึ่งเน้นการจัดการตั้งแต่ขั้นตอนการสำรวจ การวางแผนผลิต
    การจัดการพื้นที่ไปจนถึงการฟื้นฟูสภาพของพื้นที่ภายหลังเสร็จสิ้นกิจกรรมการผลิต
    รวมทั้งการสร้างระบบประกันคุณภาพ (Quality Assurance Review: QAR)
    เพื่อตรวจสอบการจัดการสภาพน้ำที่เป็นกรดจากการทำเหมือง (Acid Mine Drainage
    Management) และกระบวนการฟื้นฟูสภาพเหมืองภายหลังเสร็จสิ้นกิจกรรมการผลิต (Mine
    Site Rehabilitation)

  สำหรับการจัดการเรื่องความขุ่นข้นของตะกอนดิน บริษัทฯ ได้มีการปลูกพืชคลุมดิน
  เพื่อลดการชะล้างพังทลายของดิน
  การจัดทำบ่อดักตะกอนและการบำรุงรักษาให้มีประสิทธิภาพในการตกตะกอนดินที่เป็นผลจากการชะล้างพังทลายของดิน
  นอกจากนี้บริษัทฯ ยึดถือแนวทางการป้องกัน
  โดยทำการถมดินกลับในบ่อเหมืองให้มากที่สุดเท่าที่จะเป็นได้
  และหากจำเป็นต้องทำการทิ้งดินภายนอกบ่อเหมือง บริษัทฯ
  ได้กำหนดให้ดำเนินการฟื้นฟูสภาพกองดินโดยการปลูกป่าโดยเร็วในพื้นที่เมื่อเสร็จสิ้นกิจกรรมการถมและปรับหน้าดินแล้ว

-   ฝุ่นละอองที่เกิดจากกิจกรรมต่างๆ อาทิ การขุดขนดินและถ่านหิน
    การปรับปรุงคุณภาพของถ่านหิน และขนส่งถ่านหิน บริษัทฯ
    กำหนดมาตรการที่หลากหลายโดยมุ่งเน้นการจัดการอย่างเหมาะสมสำหรับแต่ละพื้นที่ปฏิบัติการ
    เช่น การปลูกต้นไม้สร้างแนวกันลม
    สำหรับพื้นที่ที่มีกิจกรรมที่อาจมีความเสี่ยงในการก่อกำเนิดฝุ่น
    การจำกัดความเร็วของรถที่วิ่งในพื้นที่เหมืองเพื่อลดปริมาณฝุ่นละอองและความปลอดภัยในการทำงาน
    การหมั่นพรมน้ำบนถนนที่มีพื้นผิวเป็นดิน เป็นต้น
    นอกจากนี้มีการตรวจวัดปริมาณฝุ่นทั้งในบริเวณพื้นที่เหมือง
    และบริเวณชุมชนข้างเคียงอย่างสม่ำเสมอเพื่อให้แน่ใจว่าสามารถความคุมฝุ่นละอองที่เกิดจากการทำเหมืองได้อย่างมีประสิทธิภาพ

-   การใช้ทรัพยากร (Resource Utilization)

  การใช้ทรัพยากรอย่างไม่มีประสิทธิภาพนั้นเป็นการเพิ่มต้นทุนการผลิต
  ทำให้เกิดความขัดแย้งจากการแก่งแย่งทรัพยากรที่มีจำกัด บริษัทฯ
  จึงมุ่งเน้นการบริหารจัดการการใช้ทรัพยากรใน 2 ประเด็นหลัก ได้แก่

-   การใช้ประโยชน์จากที่ดิน บริษัทฯ
    ได้ตระหนักถึงความสำคัญของการบริหารจัดการและใช้ประโยชน์จากพื้นที่ดังกล่าวด้วยการวางแผนการทำเหมืองอย่างรอบคอบ
    เพื่อให้เกิดผลกระทบต่อสภาพทางภูมิศาสตร์และระบบนิเวศน์น้อยที่สุด
    ตามแผนแม่บทด้านการจัดการสิ่งแวดล้อมและแผนการฟื้นฟูสภาพเหมือง

  ในปี 2555 บริษัทฯ มีพื้นที่ครอบครองทั้งสิ้นราว 134,877 เฮกตาร์ เพิ่มขึ้นจากปี 2553
  ราวสองเท่า อันเนื่องมาจากการเข้าลงทุนในบริษัทเซ็นเทนเนียลโคลในประเทศออสเตรเลีย
  หากแต่ส่วนใหญ่เป็นการทำเหมืองใต้ดิน ไม่จำเป็นต้องมีการเปิดหน้าดินในการทำเหมือง
  จึงมีผลกระทบต่อพื้นที่ค่อนข้างจำกัด
  ส่วนธุรกิจถ่านหินในประเทศอินโดนีเซียที่มีการทำเหมืองแบบเปิดนั้น ในปี 2555
  มีพื้นที่ที่ถูกใช้ประโยชน์จริงเพื่อการทำเหมืองมีจำนวนเพียงราว 14,870 เฮกตาร์
  หรือคิดเป็นร้อยละ 23 ของพื้นที่ทั้งหมด ขณะเดียวกันมีพื้นที่ที่บริษัทฯ
  ได้ทำการฟื้นฟูพื้นที่แล้วทั้งสิ้นราว 7,149 เฮกตาร์ หรือร้อยละ 48
  ของพื้นที่ใช้ประโยชน์จริงเพื่อการทำเหมือง (ข้อมูล ณ สิ้นเดือนตุลาคม 2555)
  นอกจากนี้พื้นที่ในส่วนที่เหลือ บริษัทฯ ได้สงวนไว้ให้คงสภาพป่าดั้งเดิม
  เป็นการช่วยปกป้องทรัพยากรป่าไม้ และความหลากหลายทางชีวภาพอีกทางหนึ่งด้วย

  เพื่อให้มั่นใจว่าบริษัทฯ มีการจัดการเรื่องความหลากหลายทางชีวภาพอย่างเหมาะสม บริษัทฯ
  ได้ริเริ่มสำรวจและศึกษาความหลากหลายทางชีวภาพในเชิงลึกอย่างต่อเนื่องในพื้นที่ก่อนที่จะเริ่มดำเนินการทำเหมือง
  โดยเริ่มจากเหมืองบารินโต ในสาธารณรัฐอินโดนีเซียเป็นแห่งแรก และในปี 2555
  ได้ขยายขอบเขตการศึกษาในบริเวณพื้นที่ทำเหมืองส่วนใหม่ของเหมืองอินโดมินโค
  ซึ่งสามารถนำมาใช้ในการวางแผนการฟื้นฟูพื้นที่และโครงการพัฒนาชุมชนได้อย่างมีประสิทธิผลในอนาคต
  และสามารถขยายขอบเขตการศึกษาไปยังเหมืองอื่นๆ ต่อไป

-   การใช้พลังงาน บริษัทฯ
    มีความตระหนักในความสำคัญของการมีส่วนร่วมในการช่วยกันยับยั้งปัญหาการปล่อยก๊าซเรือนกระจกสู่ชั้นบรรยากาศ
    จึงได้กำหนดไว้ในนโยบายเพื่อความยั่งยืน
    ในเรื่องที่จะจัดทำฐานข้อมูลและรายงานปริมาณการปล่อยก๊าซเรือนกระจกต่อสาธารณะ
    ในขณะเดียวกันบริษัทฯ ได้ดำเนินโครงการอนุรักษ์พลังงานสำหรับเหมืองทุกแห่ง
    รวมทั้งสำนักงาน นอกจากนี้บริษัทฯ
    ได้ร่วมมือกันพันธมิตรทางธุรกิจริเริ่มโครงการศึกษาการนำก๊าซธรรมชาติเหลว (Liquefied
    Natural Gas, LNG) ที่มีอยู่ในพื้นที่ข้างเคียง
    มาใช้ทดแทนพลังงานจากน้ำมันดีเซลซึ่งเป็นแหล่งพลังงานหลักของบริษัทฯ
    ทั้งนี้การใช้ก๊าซธรรมชาติเหลวจากผู้ผลิตในพื้นที่ใกล้เคียงมีข้อดีทั้งในด้านการสร้างเสถียรภาพทางพลังงาน
    และลดต้นทุนทางเชื้อเพลิงให้แก่บริษัทฯ นอกจากนี้
    การใช้ก๊าซธรรมชาติเหลวยังช่วยลดการปลดปล่อยก๊าซเรือนกระจก
    และฝุ่นที่มีขนาดเล็กจากการเผาไหม้ของเครื่องยนต์เมื่อเทียบกับการใช้น้ำมันดีเซลอีกด้วย

2)  ความเสี่ยงด้านอาชีวอนามัยและความปลอดภัยในการทำงาน

  ด้วยลักษณะของการทำเหมืองที่เกี่ยวข้องกับกิจกรรมที่ใช้เครื่องจักรและยานพาหนะจำนวนมาก
  ความเสี่ยงต่ออุบัติภัยอันเกิดจากการทำงานย่อมมีมากเช่นกัน ในปี 2555 บริษัทฯ
  ได้ดำเนินตามนโยบายส่งเสริมและรณรงค์การสร้างวัฒนธรรมองค์กรเพื่อความปลอดภัยกับพนักงาน
  และผู้รับเหมาทุกประเภทอย่างต่อเนื่อง ภายใต้นโยบาย “3 ZEROs” อันประกอบด้วย

1.  Zero Incident : การตั้งเป้าหมายไม่เกิดอุบัติเหตุขึ้นภายในการปฏิบัติงาน

2.  Zero Repeat : การปรับปรุงแก้ไข เพื่อไม่ให้เกิดอุบัติการณ์ซ้ำซ้อน และ

3.  Zero Compromise :
    การปฏิบัติตามกฎระเบียบความปลอดภัยอย่างเคร่งครัดโดยไม่มีข้อยกเว้น

  ภายใต้กระบวนการทำงานร่วมกับผู้รับเหมาจำนวนมาก บริษัทฯ
  ได้ดำเนินการปรับปรุงระบบการบริหารผู้รับเหมา (Contractor Management System,
  CMS) กับผู้รับเหมาที่ต้องปฏิบัติงานในกระบวนการผลิตถ่านหินอย่างต่อเนื่อง
  เพื่อให้สามารถบริหารจัดการและควบคุมผู้รับเหมาให้ปฏิบัติงานได้อย่างปลอดภัยสูงสุดและมีระบบสามารถติดตามผลการปฏิบัติงานได้อย่างชัดเจนและใกล้ชิด
  มีการดำเนินการจัดสัมมนาระดมความคิดเห็นจากผู้บริหารระดับสูง ทั่วทุกภูมิภาคของบริษัทฯ
  (Health, Safety, Environment and Community – HSEC Summit) เป็นปีที่ 3
  ต่อเนื่องกัน เพื่อกำหนดทิศทางและแนวทางในการดำเนินความปลอดภัยตามนโยบายดังกล่าว
  ให้เกิดขึ้นกับพนักงานในทุกระดับชั้น และในทุกพื้นที่การทำงาน
  รวมทั้งสร้างความตระหนักถึงความสำคัญของ HSEC

  บริษัทฯ ได้มุ่งมั่นนำมาตรฐานสากลในการวิเคราะห์ความเสี่ยงในด้านอาชีวอนามัย
  และความปลอดภัยในการทำงานมาประยุกต์ใช้ในทุกพื้นที่การทำงานอย่างต่อเนื่อง โดยในปี 2555
  บริษัทฯ ได้รับใบรับรองการปฏิบัติตามมาตรฐานต่างๆ ได้แก่

-   มาตรฐานการจัดการด้านความปลอดภัย ด้านสิ่งแวดล้อม และด้านคุณภาพแบบบูรณาการ
    (Integrated Management System of ISO9001, 14001 and OHSAS 18001
    certifications) สำหรับการดำเนินงานด้านโรงไฟฟ้าที่โรงไฟฟ้าหลวนหนาน, ประเทศจีน
    และ คาดว่าจะได้รับการรับรองสำหรับโรงไฟฟ้าเจิ้นติ้ง และ โจวผิง ในปี 2556

-   ตามมาตรฐานความปลอดภัย OHSAS 18001:2007 สำหรับเหมืองตันดุงมายัง และ

-   การรับรองตรวจติดตามผลมาตรการด้านความปลอดภัย ด้านสิ่งแวดล้อม และด้านคุณภาพ
    (Surveillance Audit of ISO 9001, ISO 14001 and OHSAS 18001)
    ที่เหมืองอินโดมินโค

  นอกจากนี้ บริษัทฯ ได้ดำเนินการบริหารจัดการให้เกิดความต่อเนื่องทางธุรกิจ (Business
  Continuity Management) อย่างสม่ำเสมอ ทั้งที่เหมือง โรงไฟฟ้า
  และสำนักงานใหญ่ประจำประเทศต่างๆ เพื่อรองรับและลดผลกระทบจากเหตุการณ์ฉุกเฉิน
  หรือเหตุการณ์วิกฤตที่อาจจะเกิดขึ้นกับบริษัทฯ ได้ เช่น อัคคีภัย อุทกภัย แผ่นดินไหว โรคระบาด
  และเหตุประท้วง หรือจลาจล โดยในปี 2555 บริษัทฯ
  ได้ดำเนินการซักซ้อมแผนบริหารความต่อเนื่องทางธุรกิจร่วมกันระหว่างสำนักงานใหญ่ในกรุงเทพมหานคร
  สำนักงานใหญ่ในประเทศอินโดนีเซีย และตัวแทนของเหมืองในประเทศอินโดนีเซีย
  เพื่อให้เกิดความมั่นใจในการรับมือต่อเหตุการณ์วิกฤตต่างๆยิ่งขึ้น

2.8 ความเสี่ยงจากผลกระทบด้านสังคมและชุมชน

ผลกระทบที่เกิดขึ้นต่อชุมชนไม่ว่าจะเป็นด้านสิ่งแวดล้อม ความปลอดภัย
และผลกระทบทางด้านเศรษฐกิจและสังคม
บริษัทฯได้ตระหนักและให้ความสำคัญโดยกำหนดแผนงานการบริหารจัดการความเสี่ยงดังกล่าว ดังนี้

1.  จัดทำมาตรฐานการปฏิบัติงาน
    ที่ครอบคลุมด้านการลดความเสี่ยงจากผลกระทบด้านสังคมและชุมชน
    เพื่อผู้ปฏิบัติงานด้านพัฒนาชุมชนของบริษัทฯ
    ได้มีแนวทางที่ชัดเจนและสามารถปฏิบัติได้ในมาตรฐานเดียวกันทุกพื้นที่ทำงาน

2.  จัดตั้งคณะกรรมการที่ปรึกษาการพัฒนาชุมชน (Community Consultative
    Committee: CCC) ซึ่งประกอบด้วยตัวแทนจากรัฐบาลท้องถิ่น ชุมชน และบริษัทฯ
    เพื่อร่วมกันกำหนดทิศทางการพัฒนาชุมชนในแต่ละพื้นที่ให้เหมาะสม
    ตรงกับความต้องการของชุมชน สอดคล้องกับแผนการพัฒนาของภาครัฐ
    เพื่อให้เกิดการยอมรับจากทุกภาคส่วนที่เกี่ยวข้อง

3.  ดำเนินโครงการพัฒนาชุมชนที่มุ่งตอบสนองความต้องการและแก้ไขปัญหาของชุมชนแต่ละแห่ง
    โดยเน้นกระบวนการมีส่วนร่วมของประชาชน เพื่อจะนำไปสู่การพัฒนาที่ยั่งยืนในระยะยาว
    มีการจัดทำ Social Mapping
    เพื่อมีฐานข้อมูลของชุมชนแต่ละแห่งโดยละเอียดสำหรับการวางแผนงาน มีระบบสารสนเทศ
    (CDMIS) ใช้ในติดตามการพัฒนาชุมชนในด้านต่างๆ ได้เต็มประสิทธิภาพ

4.  ดำเนินงานโดยคำนึงถึงความพึงพอใจของชุมชนและผู้เกี่ยวข้อง ทั้งยังมีการจัดทำ
    Perception Survey
    เป็นระยะเพื่อสำรวจทัศนคติและความพึงพอใจที่มีต่อโครงการและบริษัทฯ

5.  จัดให้มีพนักงานพัฒนาชุมชน (Community Development Officer)
    ของแต่ละพื้นที่อย่างเพียงพอ เพื่อเป็นกลไกหลักในการสื่อสารระหว่างชุมชนและเหมือง
    และร่วมกันทำงานกับชุมชนเพื่อพัฒนาคุณภาพชีวิตของกลุ่มเป้าหมายให้เป็นไปตามแผน

2.9 ความเสี่ยงด้านสิ่งแวดล้อมและความปลอดภัยในการผลิตไฟฟ้า

(1) ความเสี่ยงด้านสิ่งแวดล้อม

  ประเด็นหลักทางด้านสิ่งแวดล้อมของโรงไฟฟ้า คือ คุณภาพอากาศ
  ที่เป็นผลจากการปลดปล่อยก๊าซเผาไหม้จากเครื่องกำเนิดไอน้ำ บริษัทฯ
  ได้มุ่งเน้นการควบคุมและลดผลกระทบที่เกิดขึ้นใน 2 ทางประกอบด้วย

  (1) การป้องกัน โดยเลือกใช้เชื้อเพลิงที่เหมาะสม เช่น
  ถ่านหินคุณภาพสูงที่มีส่วนประกอบที่เป็นกำมะถันต่ำ เป็นต้น และ

  (2) การบำบัดหรือกำจัด โดยติดตั้งระบบดักฝุ่นละอองแบบไฟฟ้าสถิตย์ (Electrostatic
  Precipitator) และระบบดักจับก๊าซซัลเฟอร์ไดออกไซด์ (Flue Gas Desulphurization)
  ให้เป็นมาตรฐานปฏิบัติในโรงไฟฟ้าที่บริษัทฯ ได้เข้าลงทุนทั้งในประเทศไทย
  สาธารณรัฐประชาชนจีน และโครงการหงสาในสาธารณรัฐประชาธิปไตยประชาชนลาว นอกจากนี้
  โรงไฟฟ้าบีแอลซีพีได้ติดตั้งระบบการตรวจวัดคุณภาพอากาศจากแหล่งกำเนิดอย่างต่อเนื่อง
  (Continuous Emission Monitoring System: CEMS)
  พร้อมกันกับติดตั้งระบบการตรวจวัดคุณภาพอากาศในบรรยากาศแบบเรียลไทม์ (Real-time
  Monitoring System) จำนวน 4 สถานีรอบโรงไฟฟ้า
  รวมถึงได้จัดทำระบบการจัดการสิ่งแวดล้อม และได้รับการรับรองมาตรฐาน ISO 14001 ในปี
  2551 ทั้งในประเทศไทย และสาธารณรัฐประชาชนจีน

(2) ความเสี่ยงด้านอาชีวอนามัยและความปลอดภัย

  ด้วยลักษณะของการทำงานที่เกี่ยวข้องกับความร้อนและความดัน
  โรงไฟฟ้าทุกแห่งมีมาตรฐานด้านความปลอดภัยที่เข้มงวด
  โดยโรงไฟฟ้าบีแอลซีพีได้จัดทำระบบการจัดการอาชีวอนามัยและความปลอดภัย
  จนกระทั่งได้รับการรับรองมาตรฐาน OHSAS 18001 ตั้งแต่ปี 2550
  พร้อมทั้งมีการซ้อมแผนฉุกเฉินฯ เป็นประจำทุกปี
  อีกทั้งบริษัทยังมีแผนการเตรียมการเพื่อให้ได้รับการรับรองมาตรฐาน OHSAS 18001
  สำหรับโรงไฟฟ้าในสาธารณรัฐประชาชนจีน

2.10 ความเสี่ยงจากกรณีคดีโครงการโรงไฟฟ้าหงสา

  บริษัทฯ ให้ความสำคัญในการบริหารความเสี่ยงจากกรณีคดีโครงการโรงไฟฟ้าหงสา
  โดยจัดตั้งทีมทำงานจากทั้งระดับคณะกรรมการและระดับผู้บริหาร
  เพื่อติดตามความคืบหน้าการดำเนินการของฝ่ายกฎหมาย
  กำหนดกลยุทธ์ในการดำเนินการทางกฎหมาย และวิเคราะห์สถานการณ์อย่างใกล้ชิด
  โดยจัดให้มีการรายงานความคืบหน้าของสถานการณ์แก่ผู้บริหารและคณะกรรมการ
  รวมทั้งมุ่งเน้นทำความเข้าใจ ด้านการสื่อสารแก่ผู้มีส่วนได้ส่วนเสีย
  โดยเพิ่มความชัดเจนของการตอบสนองต่อสถานการณ์ เพื่อเพิ่มความมั่นใจให้ผู้มีส่วนได้ส่วนเสีย

  กรณีของคดีที่จะดำเนินต่อเนื่องไปในชั้นศาลอุทธรณ์มีความเป็นไปได้สูงที่จะใช้เวลาอยู่ในระหว่างการพิจารณาของศาลอุทธรณ์เป็นเวลา
  3-5 ปี และจะมีแนวโน้มที่จะเข้าสู่กระบวนการของศาลฎีกาต่อไป

  ฝ่ายบริหารและคณะกรรมการบริษัทมีความเห็นว่าบริษัทฯ
  มีความโปร่งใสในการดำเนินโครงการทุกโครงการ
  กรณีนี้มีข้อเท็จจริงและประเด็นทางกฎหมายที่เชื่อว่าชัดเจนที่จะนำเสนอต่อศาล